R. Dei gratia Autissiodorensis episcopus universis presentes litteras inspecturis salutem in Domino. Noveritis quod in nostra presentia constituti filii Hugonis quondam servientis ecclesie sancti Satyri in villa de Meva, Hugonus scilicet et Gill[u]s fratres et Agnes soror eorumdem, de assensu et voluntate H. Morelli mariti sui, quitaverunt in perpetuum Deo et ecclesie sancti Satyri totum jus suum quod dictus H. pater dictorum fratrum tenebat et habebat in villa de Meva et in nemoribus de Charran, ratione ballive et serviencie et quicquid juris habere poterant vel habere deberent in dicta balliva et serviencia, fide data in manu nostra, promittentes quod contra quitationem istam ab ipsis coram nobis factam per se nec per alium sive per alios venire nullatenus attemptabunt, nec in dicta balliva aliquid juris de cetero reclamabunt, immo si quis in sepenominata balliva aliquid juris reclamare vellet vel dictam ecclesiam super hoc perturbare presumeret, sepedicti fratres cum dicta sorore sua per fidem suam in manu nostra prestitam se pro defendenda balliva supradicta contra omnes gentes opponere tenerentur. Pro hac autem quitatione abbas et conventus sancti Satyri dederunt supradictis fratribus filiis dicti Hugonis et sororum dictorum fratrum viginti et sex libras fortium Nivernensium, de quibus recognoverunt grantum suum habuisse et numeratam pecuniam recepisse. Nos igitur ad petitionem supradictorum fratrum et sepedicte sororis eorumdem et ut quitatio supradicta firma in perpetuum et stabilis perseveret, presentes litteras dedimus dicte ecclesie sigilli nostri munimine roboratas. Actum anno Domini millesimo ducentesimo tricesimo quinto, mense maio.